**HONDA FORZA 125, modelový rok 2021**

Dátum vydania: 14. októbra 2020

Základné informácie o modeli: *Forza 125, ako prémiový športový/GT skúter značky Honda, si drží svoje miesto v žiari reflektorov vďaka kozmetickým vylepšeniam, ktoré mu pridávajú na prémiovom vzhľade a ďalej zlepšujú jeho aerodynamiku. Elektricky ovládaný štít má o 40 mm väčší rozsah nastavenia, praktickou novinkou je USB nabíjačka zabudovaná v schránke na rukavice. Motor eSP po novom prichádza so systémom nastaviteľnej kontroly trakcie HSTC a plní emisnú normu EURO5.*

Obsah:

1 Úvod

2 Informácie o modeli

3 Hlavné vlastnosti

4 Príslušenstvo

5 Technické parametre

**1. Úvod**

Honda Forza 125 bola navrhnutá špeciálne pre náročných európskych zákazníkov, ktorí od svojho skútra požadujú vo všetkých smeroch to najlepšie. Už pri svojom predstavení v roku 2015 všetky tieto očakávania prekročila a odvtedy sa na základe spätnej väzby od zákazníkov neustále vyvíja. Doteraz sa tohto modelu predalo viac než 60 000 kusov.

Už od samého počiatku bola Forza 125 zásahom do čierneho a vďaka premyslenej kombinácii športových a „GT“ prvkov zabalených do výrazného dizajnu sa ihneď stala predajným úspechom. Nová štvorventilová verzia živého motora Honda eSP (enhanced Smart Power), kompaktné rozmery, športový charakter a skvelá ovládateľnosť dodávajú stroju vlastnosti potrebné pre pohyb v hustej mestskej premávke, zatiaľ čo komfort za riadidlami, ochrana pred vetrom a vysoký maximálny výkon umožňujú využiť tento skúter aj na dochádzanie do zamestnania alebo na dlhšie cesty. Pridajte veľa odkladacích priestorov, množstvo prémiových funkcií, nový dizajn s ostro rezanými rysmi či povestnú kvalitu strojov Honda a dôvody obľuby tohto stroja sú jasné.

Ako by sa dalo očakávať, tento stroj nikdy nezostal stáť na mieste. V roku 2018 v rámci strmej vývojovej krivky Forza 125 prešla kompletnou štylistickou revíziou s dôrazom na športový charakter a pohodlie jazdca, ktorá zahŕňala kompletné LED osvetlenie alebo elektricky ovládaný štít.

Pre rok 2021 Forza vychádza do európskych ulíc s ešte väčšou atraktivitou a s novými praktickými funkciami.

**2. Informácie o modeli**

Kozmetické úpravy, ktoré sa dotkli prednej a bočnej kapotáže, zrkadiel, zadných bočných panelov a krytu motora, osviežili vzhľad modelu Forza 125 a prispeli k jeho štíhlejšiemu celkovému vzhľadu a k zlepšeniu aerodynamiky. Upravený elektricky ovládaný štít má kvôli lepšej ochrane pred vetrom o 40 mm širší rozsah nastavenia. A 12 V zásuvku nahradila USB nabíjačka.

Podvozok zostal nezmenený, avšak štvorventilový vodou chladený SOHC motor získal systém nastaviteľnej kontroly trakcie (Honda Selectable Torque Control – HSTC), ktorý dozerá na adhéziu zadného kolesa. Motor navyše spĺňa emisnú normu EURO5.

Model Forza 125 pre rok 2021 bude k dispozícii v nasledovných farebných vyhotoveniach:

Matná sivá metalíza Matt Cynos Grey Metallic

Biela perleťová Pearl Cool White

Čierna perleťová Pearl Nightstar Black

Strieborná metalíza Lucent Silver Metallic

Matná červená metalíza Mat Carnelian Red Metallic

**3. Hlavné vlastnosti**

**3.1 Vzhľad a výbava**

* ***Elektricky ovládaný štít je možné pre ešte lepší komfort po novom nastaviť v rozmedzí 180 mm, čo je oproti predchádzajúcej verzii o 40 mm viac***
* ***Kozmetické vylepšenia zlepšujú vizuálnu atraktivitu a aerodynamiku***
* ***Priestor pod sedadlom pre dve integrálne prilby; nová USB nabíjačka***
* ***Inteligentný kľúč Smart Key ovláda zapaľovanie a (voliteľný) 45-litrový vrchný kufor***

Línie modelu Forza 125 plynule vychádzajú od elektricky nastaviteľného štítu (ovládaného tlačidlom na ľavej rukoväti), ktorý v rámci vylepšení pre rok 2021 získal nový tvar a o 40 mm širší rozsah nastavenia (celkovo 180 mm). Jeho konštrukcia poskytuje nielen ochranu pred vetrom (tým, že prúd vzduchu odkláňa nad hlavu jazdca a okolo nej), ale zároveň znižuje aerodynamický hluk.

Stabilitu a komfort pri vyšších rýchlostiach – a na dlhších cestách – je možné zasunutím štítu v okamihu zameniť za väčší pocit voľnosti v meste.

S cieľom ešte viac zvýšiť komfort pri vyšších rýchlostiach bol zväčšený predný vzduchový otvor, ktorý reguluje podtlak v priestore pred jazdcom a znižuje tak prirodzený účinok vetra, ktorý jazdca tlačí smerom dozadu.

Ostré dizajnové línie modelu Forza 125, z ktorých okrem štýlu vyžaruje aj skvelá aerodynamika, dodávajú stroju čisté a hladké moderné rysy a vytvárajú dojem energických športových vlastností kombinovaných s prémiovou atraktivitou. Hlavné motto dizajnérov – agresivita, technika a výkon – je stelesnené novým spojlerovým lemom pod úrovňou svetlometu, novými bočnými panelmi s výraznou líniou v tvare písmena Z a ostro spadajúcou líniou zadných bočných panelov, ktorá stroju dodáva dopredu sklonený, odhodlaný výraz.

Šírka riadidiel zostala zachovaná na hodnote 750 mm a výška zrkadiel stále dosahuje 1 125 mm, čo sú skvelé rozmery, vďaka ktorým sa stroj ľahko prešmykne hustou mestskou premávkou. Taktiež sedadlo zostalo vo výške 780 mm; ponúka dostatok miesta pre dve osoby a vďaka polohe s nohami vnútri stroja je jazdec vo väčšom bezpečí. Všetky svetlá sú vybavené LED diódami.

Do schránky pod sedadlom je možné uložiť dve integrálne prilby. Schránku je taktiež možné prehradiť a do jednej časti uložiť prilbu, zatiaľ čo druhá časť poslúži na uloženie vybavenia do dažďa, ktoré má formát balíčkov s veľkosťou hárka A4. Schránka umiestnená v ľavej prednej časti kapotáže je uzamykateľná a jej vnútorný priestor si môže jazdec usporiadať podľa svojich požiadaviek, napríklad na uloženie telefónu alebo fľaše s vodou. 12 V zásuvku nahradil USB konektor.

Inteligentný kľúč Smart Key modelu Forza 125 dokáže okrem štandardného ovládania zapaľovania a schránky pod sedadlom taktiež zamykať a odomykať voliteľný 45-litrový vrchný kufor. S inteligentným kľúčom vo vrecku jazdca sa kufor automaticky odomkne a po tom, čo jazdec od stroja odíde, sa opäť zamkne. Je možné ho zamknúť taktiež priamo kľúčom. Aby bol jeho vnútorný priestor čo najväčší, je ovládací mechanizmus umiestnený na zadnej časti stroja.

Prístrojový panel je tvorený analógovým ukazovateľom rýchlosti a otáčkomerom (s novými číselníkmi), medzi ktorými sa nachádza digitálny displej, na ktorom je možné zvoliť jeden z 3 režimov: 1) počítadlo kilometrov, zostávajúci dojazd a aktuálna spotreba, 2) denné počítadlo prejdených kilometrov, priemerná spotreba a ukazovateľ času a 3) ukazovateľ vonkajšej teploty a informácia o stave batérie.

**3.2 Motor**

* ***Pre rok 2021 je stroj vybavený systémom Honda Selectable Torque Control (HSTC).***
* ***Motor disponuje technológiou Honda eSP a funkciou Idling Stop***
* ***Spotreba 2,3 l/100 km umožňuje dojazd takmer 500 km na jednu nádrž***

Štvorventilový, kvapalinou chladený SOHC motor enhanced Smart Power (eSP) v modeli Forza 125 disponuje výkonom 11 kW pri 8 750 ot./min. a maximom krútiaceho momentu 12,2 Nm pri 6 500 ot./min. Vŕtanie a zdvih sú 53,5 × 55,5 mm a kompresný pomer dosahuje hodnotu 11,5:1.

Zrýchlenie z pokoja je v prípade modelu Forza 125 na veľmi dobrej úrovni (0 – 200 m za iba 13,3 s) a vďaka vysokému výkonu v stredných otáčkach sa zlepšila dynamická akcelerácia pri typických mestských rýchlostiach medzi 40 a 60 km/h. Stroj bez problému udrží rýchlosť okolo 90 km/h a maximálna rýchlosť dosahuje 108 km/h.

Ďalšou technológiou, ktorá jazdcovi dodáva viac istoty pri jazde za mokra, je po novom pridaný systém nastaviteľnej kontroly trakcie Honda Selectable Torque Control (HSTC), ktorý nenápadne a obratne riadi trakciu zadného kolesa. Ak systém HSTC obmedzuje prešmykovanie zadného kolesa, bliká na prístrojovom paneli kontrolka so symbolom „T“. Systém je možné úplne vypnúť.

V motore sa uplatňuje celý rad technológií pre znižovanie trenia označovaných ako Honda eSP. Kompaktná spaľovacia komora a systém elektronického vstrekovania paliva PGM-FI, ktorý je spojený so 4,7-litrovou vzduchovou komorou a 26 mm nasávacím potrubím, optimalizujú rýchlosť spaľovania a účinnosť chladenia. Ďalšiemu zvyšovaniu účinnosti motora napomáha dômyselné usporiadanie položiek, ako je olejové čerpadlo (ktoré je zabudované do kľukovej skrine).

Posunutý valec znižuje trenie spôsobené kontaktom medzi piestom a stenou valca, čím prispieva k efektívnemu prenosu energie spaľovacieho procesu na kľukový hriadeľ. „Zubatá“ liatinová vložka s drobnými povrchovými výstupkami eliminuje prípadné deformácie a zmeny priemeru vŕtania valca. Toto riešenie znižuje napätie v piestnych krúžkoch, čím dochádza k zníženiu trenia.

Chladič s vysokou účinnosťou, ktorý je integrovaný do vonkajšej pravej strany kľukovej skrine, využíva malý a ľahký ventilátor, ktorý zmenšuje straty trením a znižuje aerodynamický odpor. Valivý odpor vnútri prevodového ústrojenstva klesol vďaka použitiu troch hlavných ložísk s nízkym trením, ktoré sú konštruované tak, aby zvládali záťaž prenášanú na každé z nich. Hnacia remenica má rebrovitú konštrukciu, ktorá znižuje aerodynamický odpor, zatiaľ čo poháňaná remenica obmedzuje tlak na hnací remeň, čím sa znižujú prenosové straty.

Elektronicky riadený bezuhlíkový štartér je integrovaný priamo na koniec kľukového hriadeľa a slúži ako štartér aj ako alternátor. Vzhľadom na to, že motor roztáča priamo, odpadá všetok hluk daný zapojením prevodov či ozubených kolies.

Ak Forza stojí a je stlačená brzda, funkcia Idling Stop motor po troch sekundách chodu na voľnobeh automaticky vypne a po otočení rukoväťou plynu znovu ihneď naštartuje. Použitie tejto funkcie je veľmi jednoduché vďaka alternátoru s integrovaným štartérom a systému spätného natočenia, ktorý vracia kľukový hriadeľ späť do polohy pred nasávaním vzduchu, a vďaka dekompresnému mechanizmu, ktorý potlačuje odpor roztáčania kľukového hriadeľa z dôvodu kompresie. Systém disponuje funkciou sledovania stavu batérie, ktorý umožní vypnúť systém s cieľom predísť jej nadmernému vybíjaniu. Motocykel je vybavený batériou YTZ8V s dlhou životnosťou.

Jedným z pôvodných cieľov v prípade modelu Forza 125 bolo, aby priemerný používateľ musel na čerpaciu stanicu zachádzať nanajvýš raz týždenne; dojazd 500 km na jednu nádrž je umožnený okrem iného vďaka úspornému motoru so spotrebou 2,3 l/100 km (v režime WMTC) a 11,5-litrovej nádrži.

V rámci vylepšení pre rok 2021 získal stroj inovovaný kryt motora a kyvné rameno. Motor je homologizovaný podľa emisnej normy EURO5, ktorá od 1. januára 2020 zaviedla výrazne prísnejšie požiadavky na emisie než dovtedy platná norma EURO4. Medzi tieto požiadavky patrí významné zníženie povolených emisií oxidu uhoľnatého, viac než 40 % zníženie celkových emisií uhľovodíkov, dôslednejšia detekcia nesprávneho zapaľovania a zavedenie limitu na emisie pevných častíc.

**3.3 Podvozok**

* ***Oceľový rám, 33 mm teleskopická vidlica a dva tlmiče s nastaviteľným predpätím***
* ***Nízka pohotovostná hmotnosť (161 kg) prispieva k agilite a jednoduchej ovládateľnosti***
* ***Kolesá z hliníkovej zliatiny, predná a zadná kotúčová brzda, ABS v štandardnej výbave***

Rúrkový oceľový rám, ktorý je hlavnou súčasťou podvozka modelu Forza 125, zostal pre rok 2021 nezmenený. Stále tak zaisťuje potrebnú tuhosť a pevnosť pre širokú škálu jazdných podmienok, s ktorými sa tento skúter môže stretnúť. Robustná 33 mm teleskopická vidlica je doplnená dvoma zadnými tlmičmi so sedemúrovňovým nastavením predpätia, ktoré sú spojené s jednodielnym hliníkovým kyvným ramenom.

Nízka hmotnosť modelu Forza 125, ktorá je iba 161 kg, uľahčuje ovládanie stroja pri rýchlosti chôdze aj parkovaní. K stabilite prispieva aj rázvor kolies, ktorý je 1 505 mm; za skvelú ovládateľnosť stroj vďačí geometrii riadenia – sklonu prednej vidlice 26,5° a závleku 89 mm.

15-palcové predné koleso z hliníkovej zliatiny je obuté do pneumatiky s rozmermi 120/70-15, zatiaľ čo 14-palcové zadné koleso používa pneumatiku s rozmermi 140/70-14, ktorá ponúka maximálnu trakciu a jazdný komfort. Predné koleso disponuje veľkým brzdovým kotúčom s priemerom 256 mm, ktorému sekunduje 240 mm kotúč na zadnom kolese. Pre lepšiu kontrolu pri brzdení na klzkom povrchu je stroj vybavený systémom ABS.

**4. Príslušenstvo**

Pre model Forza 125 bude k dispozícii široká ponuka originálneho príslušenstva Honda. Patria sem:

45-litrový vrchný kufor ovládaný inteligentným kľúčom

35-litrový vrchný kufor

Zadný nosič (na priame upevnenie)

Vnútorné tašky

Vyhrievané rukoväti

**5. Technické parametre**

|  |  |
| --- | --- |
| MOTOR |  |
| Typ | štvortaktný, štvorventilový, kvapalinou chladený |
| Zdvihový objem | 125 cm3 |
| Vŕtanie × zdvih | 53,5 mm × 55,5 mm |
| Kompresný pomer | 11,5:1 |
| Maximálny výkon | 11,0 kW pri 8 750 ot./min |
| Max. krútiaci moment | 12,2 Nm pri 6 500 ot./min |
| Olejová náplň | 0,9 litra |
| PALIVOVÝ SYSTÉM |  |
| Karburácia | Elektronické vstrekovanie paliva PGM-FI |
| Objem palivovej nádrže | 11,5 l |
| Spotreba paliva | 2,34 l/100 km |
| ELEKTRICKÁ SÚSTAVA |  |
| Štartovanie | Elektrické |
| Batéria | 12 V/7 A |
| HNACIE ÚSTROJENSTVO |  |
| Typ spojky | Automatická odstredivá suchá spojka |
| Typ prevodovky | V-Matic |
| RÁM |  |
| Typ | Rám z oceľových rúrok |
| PODVOZOK |  |
| Rozmery (D × Š × V) | 2 140 mm × 755 mm × 1 500 mm |
| Rázvor kolies | 1 505 mm |
| Uhol prednej vidlice | 26,5° |
| Závlek | 89 mm |
| Výška sedadla | 780 mm |
| Svetlá výška | 145 mm |
| Polomer otáčania | 2,3 m |
| Pohotovostná hmotnosť | 161 kg |
| ZAVESENIE KOLIES |  |
| Typ vpredu | 33 mm teleskopické |
| Typ vzadu | Dva tlmiče |
| KOLESÁ |  |
| Typ vpredu | Liate, hliníkové |
| Typ vzadu | Liate, hliníkové |
| Pneumatika vpredu | 120/70-15 56P |
| Pneumatika vzadu | 140/70-14 68P |
| BRZDY |  |
| Typ vpredu | Jeden 256 mm kotúč |
| Typ vzadu | Jeden 240 mm kotúč |
| SVETLÁ |  |
| Svetlomet | LED |
| Zadné svetlo | LED |

Všetky parametre sú predbežné a môžu sa bez predchádzajúceho upozornenia zmeniť.

\*Upozornenie: Uvedené hodnoty sú výsledky namerané spoločnosťou Honda pri štandardných skúšobných podmienkach stanovených WMTC. Skúšky sa robia na rovnej vozovke so štandardnou verziou vozidla, s jedným jazdcom a bez dodatočnej voliteľnej výbavy. Skutočná spotreba paliva sa môže líšiť v závislosti od spôsobu jazdy, údržby vášho stroja, poveternostných podmienok, stavu vozovky, tlaku pneumatík, inštalovaného príslušenstva, nákladu, hmotnosti jazdca a spolujazdca a ďalších faktorov.